Dins de les funcions bàsiques de qualsevol administració pública hi ha la protecció del seu patrimoni, la qual cosa comporta la gestió dels riscs que puguin afectar els béns i els drets dels quals és titular.
Aquesta gestió implica, a més de l'activitat preventiva, el coneixement i l'avaluació dels riscs, de les responsabilitats que es poden derivar de la seva materialització i l'actuació necessària per tal de fer-los desaparèixer o, si més no, aconseguir-ne la minoració, la retenció o el trasllat a terceres persones que assegurin una garantia externa de les seves conseqüències econòmiques.
Per assolir aquest objectiu cal:
Inventariar, avaluar, analitzar i valorar aquests riscs.
Estudiar-ne les possibilitats de reducció o eliminació mitjançant campanyes i accions preventives concretes.
Decidir i gestionar les cobertures d'assegurances.
Pel que fa a la Generalitat de Catalunya, totes aquestes funcions entren dins el marc de competències del Departament d'Economia i Finances, segons es desprèn de la mateixa Llei 11/1981, de 7 de desembre, de patrimoni de la Generalitat de Catalunya, en relació amb el Reglament per a la seva execució, aprovat pel Decret 323/1983, de 14 de juliol, i, en especial, amb el Decret 138/1989, de 19 de maig, de reestructuració de la Direcció General del Patrimoni, i també amb la disposició addicional vint-i-dosena de la Llei 9/1990, de 16 de maig; la disposició addicional quinzena de la Llei 20/1990, de 28 de desembre; el preàmbul de la Llei 32/1991, de 24 de desembre; la disposició addicional dotzena de la Llei 3/1992, de 28 de desembre; la disposició addicional dinovena de la Llei 16/1993, de 28 de desembre, i la disposició final primera de la Llei 12/1994, de 28 de desembre.
Cada una d'aquestes disposicions pressupostàries ha estat validada en les posteriors lleis de pressupostos.
Així mateix cal tenir present que, dins les funcions de gestió del risc, s'han d'incloure les relatives als riscs que poden afectar el personal, sempre que no estiguin coberts pel sistema públic de Seguretat Social obligatori, i fins i tot els de la responsabilitat administrativa resultant de l'activitat desenvolupada.
D'altra banda, la necessitat de seguir una unitat de criteri en aquesta matèria i concretar les diferents problemàtiques o qüestions que se suscitin per part de terceres persones davant l'Administració sobre aquest tema, exigeix que aquestes funcions s'assignin a un únic responsable especialitzat.
Cal considerar també la peculiaritat dels riscs de l'Administració pública, diferents dels habituals de l'empresa privada, la normativa diversa que regula les seves activitats i la importància de les conseqüències econòmiques i socials que es deriven dels seus riscs.
En aquesta línia s'estableix un repartiment de competències que afecta:
El Govern de la Generalitat en les decisions sobre les bases i línies generals d'actuació.
El Departament d'Economia i Finances i els seus òrgans en la realització concreta de les actuacions que correspongui per portar a terme aquelles decisions.
Integrada en aquest Departament, es manté la Junta de Prevenció i Gestió del Risc de l'Administració de la Generalitat de Catalunya com a organisme consultiu (creat inicialment sota el nom de Junta d'Assegurances de l'Administració de la Generalitat de Catalunya, pel Decret 202/1991, de 16 de setembre).
D'acord amb el dictamen emès per la Comissió Jurídica Assessora, a proposta del conseller d'Economia i Finances i d'acord amb el Govern,
Correspon a l'àmbit competencial del Departament d'Economia i Finances l'anàlisi, l'avaluació, la valoració i el tractament dels riscs que afecten la integritat tant dels béns i drets de la Generalitat de Catalunya com del personal que està al seu servei, en els supòsits no subjectes a assegurances obligatòries.
Per tant, són funcions d'aquest Departament:
1.1 Realitzar i aplicar els estudis o plans dirigits a la prevenció, el control, la gestió, i l'eliminació total o parcial, la minoració, la retenció, el trasllat o la cobertura externa d'aquests riscs.
1.2 Garantir amb cobertures adequades les conseqüències econòmiques de la materialització d'aquests riscs aplicant les tècniques actuarials o la contractació de pòlisses d'assegurances privades.
1.3 Mantenir actualitzada una base de dades històrica sobre la sinistralitat coneguda de l'Administració de la Generalitat de Catalunya.
1.4 La contractació de les assegurances necessàries per als diferents departaments.
Les competències que preveu aquest Decret, les exerciran els òrgans següents:
3.1.1 Fixar els criteris i les bases generals a les quals s'han de sotmetre les anàlisis i valoracions dels riscs i de la política general referent a la prevenció i el tractament dels riscs.
3.1.2 Tenir coneixement del Pla de cobertura de riscs de l'Administració de la Generalitat de Catalunya, que ha d'incloure, a més de les mesures que siguin necessàries per al finançament dels riscs, els nivells d'autoassegurança i assegurança.
3.2 Departament d'Economia i Finances.
3.2.1 Correspon al conseller d'Economia i Finances:
a) Elevar al Govern de la Generalitat propostes sobre els temes referits a l'apartat anterior.
b) Tenir coneixement dels plans i estudis previstos per donar compliment a les funcions que assenyala l'article 1.
c) Autoritzar l'inici dels expedients de contractació que es derivin de les competències que regula aquest Decret.
3.2.2 Correspon al director general del Patrimoni de la Generalitat de Catalunya:
a) Gestionar en totes les seves fases els expedients derivats de l'exercici de les competències a les quals es refereix aquest Decret, per iniciativa pròpia o a petició del departament afectat, i elevar al conseller d'Economia i Finances les propostes oportunes.
b) Confeccionar, pels seus propis mitjans o per encàrrec a terceres persones, els estudis i plans necessaris per portar a terme les funcions indicades a l'article 1.
c) Redactar les bases tècniques i els plecs de condicions administratives particulars de tots els contractes que es facin a l'empara d'aquest Decret, d'acord amb els departaments afectats.
d) Proposar millores en el tractament i la prevenció de riscs al conseller d'Economia i Finances, així com el Pla anual de la cobertura de riscs.
e) Seguir, comptant amb la col·laboració dels departaments afectats, els expedients dels sinistres que es derivin dels riscs mencionats a l'article 1, o que afectin els contractes concertats per a la seva cobertura, i gestionar i donar conformitat, si s'escau, a les indemnitzacions i prestacions a què es tingui dret com a conseqüència dels expedients indicats.
f) Mantenir actualitzada una base de dades històrica sobre la sinistralitat coneguda de l'Administració de la Generalitat de Catalunya.
g) Exercir la representació legal de la Generalitat en les seves relacions amb asseguradors, reasseguradors, agents mediadors, perits taxadors, comissaris i liquidadors d'avaries, òrgans administratius i persones físiques o jurídiques que intervinguin per qualsevol causa en les actuacions derivades de les funcions que regula aquest Decret.
h) Presidir la mesa de contractació de tots els contractes signats a l'empara d'aquest Decret.
i) Formalitzar i subscriure, per iniciativa pròpia o a petició dels departaments afectats, la contractació i/o resolució voluntària o denúncia de pròrroga de tots els contractes, pòlisses, suplements, apèndixs o documents que afectin el tema d'assegurances privades de la Generalitat de Catalunya.
j) Autoritzar la resolució voluntària o denúncia de pròrroga en els contractes d'assegurances, de corredors d'assegurances, de perits d'assegurances i de qualsevol altre contracte relacionat amb la gestió i prevenció de riscs de la Generalitat de Catalunya.
k) Convocar i presidir la Junta de Prevenció i Gestió de Riscs de l'Administració de la Generalitat de Catalunya.
l) Promoure, a tots els nivells, accions de mentalització encaminades a la reducció de la sinistralitat.
Correspon a cada departament, amb el suport de la Direcció General del Patrimoni de la Generalitat:
3.3.1 La gestió de les incidències derivades dels sinistres que els afectin.
3.3.2 Informar, mitjançant el corresponent vocal de la Junta de Prevenció i Gestió de Riscs, sobre la relació dels riscs que els puguin afectar.
3.3.3 Presentar iniciatives i fer propostes per debatre a la Junta de Prevenció i Gestió de Riscs de l'Administració de la Generalitat de Catalunya.
3.3.4 Mentalitzar tot el col·lectiu departamental de les accions orientades a la reducció de la sinistralitat.
4.1 El procediment ordinari de selecció en els contractes d'assegurances privades serà el de concurs públic.
La Direcció General del Patrimoni de la Generalitat de Catalunya efectuarà l'estudi tècnic de les ofertes i, amb l'informe previ de la Junta de Prevenció de Riscs de l'Administració de la Generalitat de Catalunya, tramitarà i resoldrà: L'adjudicació del contracte a l'oferta que, dins les considerades admissibles, es cregui més favorable en conjunt per als interessos que es desitgin garantir.
Si el contracte és una pòlissa d'assegurances, es podrà proposar un quadre de coassegurança en què la companyia que hagi presentat la millor oferta sigui l'obridora.
Declarar l'adjudicació deserta, si cap de les ofertes no és considerada admissible.
4.2 Es podrà procedir a realitzar l'adjudicació mitjançant procediment negociat en els casos següents:
a) Quan l'import de la prima total, única o anual, no sigui superior a la xifra que la Llei de contractes de les administracions públiques preveu com a pressupost màxim per procedir a la licitació mitjançant procediment negociat en el contracte de serveis.
b) En cas d'existir imperiosa urgència inajornable per realitzar la cobertura dels riscs, que s'haurà de raonar en els expedients.
c) Si no s'adjudica en concurs perquè les proposicions presentades no s'han declarat admeses, per irregulars o inadmissibles, o bé per manca de licitadors.
d) En aquells supòsits excepcionals en què no es pugui determinar el preu global del contracte.
e) Quan es tracti d'assegurances en les quals el període de vigència sigui inferior a sis mesos consecutius i es donin alguns dels supòsits assenyalats en els apartats a), b) i d) del present article.
4.3 En el cas de realitzar-se la licitació pel procediment negociat se sol·licitaran, almenys, tres ofertes.
4.4 En cas de contractar mitjançant procediment negociat, el cost de l'assegurança haurà d'estar dins dels límits qualitatius i quantitatius assenyalats en els articles 210 i 211 de la Llei de contractes de les administracions públiques.
4.5 Els suplements i apèndixs de les pòlisses es concertaran de conformitat amb el que estableixi l'òrgan de contractació.
4.6 A l'efecte que preveu aquest article, s'entendrà per prima total la suma de la prima neta més els recàrrecs i impostos legalment exigibles, sense prendre en consideració les bonificacions o els descomptes que es puguin originar.
En cas de contracte col·lectiu, la prima total serà la corresponent al conjunt assegurat.
4.7 En qualsevol cas, la despesa generada per la contractació serà a càrrec del departament o departaments interessats, d'acord amb els seus crèdits pressupostaris.
Excepcionalment, davant la necessitat d'un Departament de cobrir una garantia que no estigui recollida en cap de les cobertures de risc en vigor, el conseller del departament interessat podrà contractar-la directament i comunicar-ho tot seguit al president de la Junta de Prevenció i Gestió de Riscs de l'Administració de la Generalitat de Catalunya, per tal que es tingui coneixement d'aquesta contractació i perquè es tingui en compte en el Pla de cobertura de riscs de l'any següent.
6.1 Els organismes autònoms de la Generalitat de Catalunya, les entitats gestores de la Seguretat Social, els ens públics, les societats mercantils i, en general, totes aquelles entitats en les quals la participació directa o indirecta, o la representació de la Generalitat sigui majoritària hauran de demanar a la Direcció General del Patrimoni de la Generalitat un informe previ a la contractació de les seves assegurances.
6.2 Aquest informe previ serà de caràcter vinculant per a les noves contractacions i s'haurà de demanar amb l'antelació suficient, que mai serà inferior a quinze dies, a la data inicialment prevista per a la vigència de la pòlissa, per poder estudiar les possibles ofertes.
Per a les renovacions de pòlisses sobre les quals ja s'hagi informat amb anterioritat només es requerirà la comunicació de les renovacions amb cinc dies d'antelació, com a mínim, al venciment de la pòlissa renovable.
6.3 La Direcció General del Patrimoni de la Generalitat de Catalunya podrà dictar circulars que unifiquin criteris de contractació d'aquestes entitats, en matèria de prevenció i gestió del risc.
El conseller d'Economia i Finances està facultat per dictar les normes i instruccions necessàries per al desplegament, l'eficàcia i l'execució del present Decret, i en particular adoptarà les mesures necessàries d'índole pressupostària derivades de la seva aplicació.
Aquest Decret entrarà en vigor el primer dia hàbil següent al de la seva publicació.